«Πάμε λύκειο, πάμε ταξίδι»

Τη στιγμή που τελειώνει ένα ταξίδι και ξεκινά ένα άλλο, πραγματοποιήθηκε η συνάντησή μας δίπλα στο ποτάμι. Σ’ αυτή τη συνάντηση γνωριστήκαμε και μιλήσαμε για το τι φωτογραφίσατε ή τι θα φωτογραφίζατε που να αφορά στο υγρό στοιχείο. Κάποιοι ανέφεραν ότι θα φωτογράφιζαν τα κύματα της θάλασσας, έναν καταρράκτη, έναν ορμητικό χείμαρρο, το βυθό, την διάθλαση του φωτός μέσα στο νερό ή τα ψάρια που κολυμπάνε μέσα του. Φωτογραφίες που δείχνουν αλλά και υπονοούν μηνύματα, όπως και πολλά άλλα στη ζωή μας.

Με ένα εισιτήριο στο χέρι, αρχίσαμε όλοι μαζί να ετοιμάζουμε τις αποσκευές για το ταξίδι στη χώρα του Λυκείου. Στη βαλίτσα χωράνε γνώσεις, αναμνήσεις και συναισθήματα, εφόδια για τις κακοτοπιές.

Και εκεί είναι που εσείς παιδιά, αρχίζετε να εντοπίζετε και αναγνωρίζετε τις δικές σας δυσκολίες που μπορεί να βρεθούν στο δρόμο σας. Ψάχνοντας ανακαλύπτετε και τα αναγκαία «όπλα» αντιμετώπισης αυτών των δυσκολιών. Κάποια πιο αγριεμένα, κάποια πιο εσωτερικά όλα χωρούν για ένα τόσο μεγάλο και τόσο προσωπικό ταξίδι. Ζωγραφίσατε τα σύμβολα και κάποιοι φωνάξαμε μαζί στα ψηλά δέντρα γύρω μας το όνομα, αυτό που είναι η ταυτότητά του καθένα. Ως πιο απαραίτητα εφόδια υποστήριξης γι’ αυτό το ταξίδι, πρωταγωνιστούν τρία: η οικογένεια, οι φίλοι αλλά και η δύναμη που βρίσκεται μέσα στον καθένα. Είτε το ξέρει είτε όχι...!

Σας ευχόμαστε Καλό Ταξίδι!

Τα στελέχη του ΚΕΘΕΑ ΠΙΛΟΤΟΣ, Βέρα, Κλαίρη, Μαρία, Νάνσυ, Τάσος